অ্যাট্রোপিন এবং সংশ্লিষ্ট অ্যান্টিকোলিনারজিক ওষুধ নার্ভ এজেন্ট বিষক্রিয়ার প্রতিষেধক হিসেবে কাজ করে কারণ এরা অ্যাসিটাইলকোলিন রিসেপ্টরসমূহকে বাধা দেয়, তবে এরা নিজেরাই বিষাক্ত। কিছু সংশ্লেষিত অ্যান্টিকোলিনারজিক যেমন বাইপেরিডেন অ্যাট্রোপিনের চেয়ে ভালভাবে নার্ভ এজেন্ট বিষক্রিয়ার মূল লক্ষণগুলো প্রশমিত করতে পারে, কারণ এরা অ্যাট্রোপিনের চেয়ে ভালোভাবে ব্লাড–ব্রেন ব্যারিয়ার অতিক্রম করে। এই ওষুধগুলো নার্ভ এজেন্ট আক্রান্ত ব্যক্তির জীবন রক্ষা করতে পারলেও, সংস্পর্শের মাত্রার উপর নির্ভর করে আক্রান্ত ব্যক্তি অল্প কিংবা অধিক সময়ের জন্য অক্ষম হয়ে পড়তে পারেন। অ্যাট্রোপিনের প্রয়োগের শেষ ধাপ হচ্ছে শ্বাসনালীর নিঃসরণ পরিষ্কার করা। চাপমূলক অবস্থায় প্রয়োগের সুবিধার্থে, সামরিক সদস্যরা রণক্ষেত্রে অটোইনজেক্টরে ভরে অ্যাট্রোপিন ব্যবহার করেন (যেমন এটিএনএএ)। প্রালিডক্সিম ক্লোরাইড ও প্রতিষেধক হিসেবে ব্যবহৃত হয়, যা "২-পিএএম" নামেও পরিচিত। অ্যাট্রোপিনের মত স্নায়ুতন্ত্রের উপর নার্ভ এজেন্টের প্রাথমিক প্রভাবগুলোকে প্রশমিত করার বদলে, প্রালিডক্সিম ক্লোরাইড উৎসেচকের হাইদ্রক্সিল কার্যকরী মূলকের সাথে যুক্ত ফসফোরাইল মূলককে পরিষ্কার করে বিষগ্রস্ত উৎসেচককে (অ্যাসিটাইলকোলিনস্টিয়ারেজ) পুনরায় সক্রিয় করে। অ্যাট্রোপিনের থেকে নিরাপদ হলেও এটি কাজ করতে বেশি সময় নেয়। প্রালিডক্সিম ক্লোরাইডের সাহায্যে অ্যাসিটাইলকোলিনস্টিয়ারেজের পুনরূজ্জীবন প্রক্রিয়া নিকোটিনিক রিসেপ্টরে বেশি কার্যকরীভাবে কাজ করে যেখানে অ্যাট্রোপিনের সাহায্যে অ্যাসিটাইলকোলিনের বাধাদান মাস্কারিনিক রিসেপ্টরে অধিক কার্যকরী। গুরুতর বিষক্রিয়ার ক্ষেত্রে প্রায়শই দুটি ওষুধই ব্যবহৃত হয়।

জৈবিক প্রভাব
প্রতিষেধক
আক্রমণ প্রতিরোধকারী ব্যবস্থা
ভি-সিরিজ